Lufthansan ensimmäisenä toimitetun 747-8i:n, rekisteritunnukseltaan D-ABYA, ohjaamo. Vasemman puolen ulommalla näytöllä on valittuna sähköisen tarkastuslistajärjestelmän (Electronic Checklist, ECL) käyttöliittymänäkymä. Tavallisesti tähän tarkoitukseen käytetään keskikonsolissa sijaitsevaa näyttöä. Käyttöliittymän kohdistinta ohjataan keskikonsolissa sijaitsevan säätönupin avulla. Ominaisuus on tuotu koneeseen 777:sta ja 787:sta, tosin niissä järjestelmän ohjaamiseen käytetään kosketuslevyä.
Boeingin koelentoyksilön (N6067E) ohjaamo kuvattuna vuoden 2011 Pariisin ilmailunäyttelyssä. Huomaa koelennolla käytettävä lennon parametrien rekisteröintilaite tuulilasin keskellä. Nykyään (2023) kone on Kuwaitin valtion kuljetuskoneena.
**Boeing 747-8** on Boeingin kehittämä laajarunkoinen matkustajalentokonemallisto, joka on Boeing 747:n kolmas ja viimeiseksi jäänyt sukupolvi. Koneen suunnittelu aloitettiin virallisesti vuonna 2005, kun ilmoitettiin, että Boeing valmistaa kolmannen sukupolven 747:n leveämmällä ja 5.6 metriä pidemmällä rungolla, uusilla siivillä ja taloudellisemmilla moottoreilla. 747-8 on suurin 747-versio, suurin Yhdysvalloissa rakennettu matkustajalentokone, ja toiseksi pisin matkustajalentokone koko maailmassa tammikuussa 2020 ensilentonsa tehneen Boeing 777X-perheen 777-9:n jälkeen.

747-8:sta oli markkinoilla kaksi versiota: matkustajaversio Boeing 747-8 Intercontinental (747-8i) ja rahtiversio Boeing 747-8 Freighter (747-8F). Ensimmäinen 747-8F teki mallin ensilennon 8. helmikuuta 2010, ja 747-8i 20. maaliskuuta 2011. Ensimmäinen rahtiversio toimitettiin lokakuussa 2011, ja matkustajaversio vuonna 2012. Huhtikuussa 2014 koneesta oli yhteensä 120 vahvistettua tilausta, joista 69 oli rahtiversioita ja 51 matkustajaversioita.

747-8:ssa on uudet, pienikulutuksiset, alkujaan 787:aan suunnitellut GenX-moottorit ja sen ohjaamoon on tuotu maltillisesti uutta teknologiaa 777- ja 787-koneista (sähköiset tarkastuslistat, fly-by-wire-kaarto-ohjaimet, päivitetty lennonhallintajärjestelmä, rullauskartat suunnistusnäytöllä, loppuloivennusavustin laskeutumisen yhteydessä). Myös mm. paineistus on uusittu ja moottorien käynnistys automatisoitu, mikä toiminto tosin on sittemmin lisätty myös moneen 747-400-koneeseen ja on vakiona sarjan myöhemmissä yksilöissä (ensimmäinen automaattisella moottorinkäynnistysjärjestelmällä toimitettu 747-400 oli Lufthansan D-ABVB, joka toimitettiin 1989). Erona 777- ja 747-400-koneisiin ei 747-8:ssa ole lainkaan käsinkäynnistysmahdollisuutta, sillä koneen sähköinen moottorinohjausjärjestelmä (Electronic Engine Control, EEC) on suunniteltu toimimaan kaikissa olosuhteissa ja tunnistamaan paremmin käynnistykseen liittyvät poikkeustilanteet. 747-8:n valmistus päättyI vuonna 2022, jolloin 747-koneita oli valmistettu 52 vuotta, päättäen samalla koko 747-ohjelman. Viimeiset kuusi konetta menivät Atlas Air-rahtilentoyhtiölle (4 kpl), joka on suurin 747-operaattori, sekä Yhdysvaltain ilmavoimille presidentin kuljetuskoneeksi (2 kpl). Matkustajaversiosta 747-8i oli lokakuussa 2021 yksi toimittamaton tilaus. Edellinen 747-8i-toimitus tapahtui Korean Airille kesällä 2017.. Viimeinen 747-8, pysyvältä rekisteritunnukseltaan N863GT, nimeltään *Empower*, valmistui 6. lokakuuta 2022 ja siirtyi viimeisteltäväksi 6. joulukuuta 2022, päättäen koneen tuotannon: jäljellä ovat enää Yhdysvaltain ilmavoimille varusteltavat 2 aiemmin valmistunutta konetta. Viimeinen uusi kone luovutettiin asiakkaalle tiistaina 31. tammikuuta 2023.

Tekniset tiedot
---------------

Otettu käyttöön vuonna 2010.

|  | 747-8i | 747-8F |
| --- | --- | --- |
| Ohjaamohenkilöstöä | kaksi |
| Matkustajakapasiteetti | 605 (maksimi) 467 (3 luokkaa) | - |
| Kokonaispituus | 76,3 m |
| Siipien kärkiväli | 68,5 m |
| Siipien pinta-ala | 554 m² |
| Siiven kulma | 37,5° |
| Korkeus | 19,4 m |
| Matkustamon leveys | 6,13 m |
| Suurin lentoonlähtöpaino | 448 000 kg |
| Suurin laskeutumispaino | 312 000 kg | 343 000 kg |
| Suurin rakenteellinen hyötykuorma | 76 700 kg | 134 000 kg |
| Suurin polttoainekapasiteetti | 239 000 l | 228 000 l |
| Matkalentonopeus10 700 metrissä | 0,855 Mach 917 km/h | 0,845 Mach908 km/h |
| Suurin nopeus | 0,90 Mach |
| Suurin kantomatka | 14 800 kmsuurimmalla lentoonlähtöpainolla | 8 130 kmtäydellä rahdilla, 134 000 kg |
| Rahtikapasiteetti | 162 m³ | 855 m³ |
| Suurin matkalentokorkeus | 13 100 m |
| Moottorit (4×) | General Electric GEnx-2B67 |
| Teho (4×) | 296 kN |

Boeing 747-8F-rahtiversio Nippon Cargon väreissä
Boeing 747-8I:n alakerran matkustamo.
Boeing 747-8I:n portaikko.

Lähteet
-------

1. ↑  Mark Morris: Boeing 747-400 vs. 747-8: The Final Two Jumbo Jet Series Compared *KN Aviation*.  14.3.2023. Viitattu 7.5.2023. (englanniksi)
2. ↑  "Boeing 747-8I completes first flight". *Flight International*, March 20, 2011. Quote: "At 76.3m (250ft), the −8I is the longest ever built in commercial aviation history..."
3. ↑  D-ABVB Lufthansa Boeing 747-400 *www.planespotters.net*. Viitattu 9.2.2022. (englanniksi)
4. ↑  Anything You Can Do, I Can Do Better! A Pilot’s Perspective of the B747-8F *NYCAviation*.  30.5.2013. Viitattu 9.2.2022. (englanniksi)
5. ↑  Deutsche Welle (www.dw.com): Boeing to halt production of 747 jumbo jet after 50-year run | DW | 29.07.2020 *DW.COM*. Viitattu 8.2.2021. (englanniksi)
6. ↑  Last Boeing 747 Set To Be Delivered In October 2022 *Simple Flying*.  4.11.2021. Viitattu 28.11.2021. (englanniksi)
7. ↑  Thomas Pallini: Boeing just announced the definitive end of the legendary 747 as cargo giant Atlas Air places an order for the final 4 planes *Business Insider*. Viitattu 28.11.2021. (englanniksi)
8. ↑  Russ Niles: Last 747 Is Off The Line *AVweb*.  6.10.2022. Viitattu 18.11.2022. (englanniksi)
9. ↑  Viimeinen Boeing 747 valmistumassa Everettissä - 55 vuoden aikana valmistui kaikkiaan 1574 jumboa | lentoposti.fi *www.lentoposti.fi*.  7.12.2022. Viitattu 7.12.2022.
10. ↑  Charlotte Seet: End Of An Era: Boeing's Final 747 To Roll Off The Production Line Today *Simple Flying*.  7.12.2022. Viitattu 7.12.2022. (englanniksi)
11. ↑  Viimeinen Boeing 747 -luovutettiin asiakkaalle, "jumbojettejä" ei enää valmistu *Etelä-Suomen Sanomat*.  31.1.2023. Viitattu 31.1.2023.
12. ↑  "Special Conditions: Boeing Model 747-8 Airplanes; Stairway Between the Main Deck and Upper Deck." *Office of the Federal Register.* Retrieved April 29, 2012.
13. ↑  Federal Aviation Authority Type Certificate Data Sheet A20WE
14. ↑